የኦፌኮ አመራር የተፈቀደላቸው ዋስትና በይግባኝ መታገዱ ተጠቆመ
ለአራተኛ ጊዜ ፍርድ ቤት በቀረቡት አቶ ልደቱ ላይ ተጨማሪ ሰባት ቀናት ተፈቀደከድምፃዊ ሃጫሉ ሁንዴሳ ግድያ ጋር በተያያዘ በተፈጠረው ሁከት፣ ብጥብጥና ግጭት ማነሳሳት ወንጀል ተጠርጥረው በእስር ላይ የሚገኙት የኦሮም ፌዴራሊስት ኮንግረስ (ኦፌኮ) አመራር አቶ ደጀኔ ጣፋ የዋስትና መብታቸው የተከበረላቸው ቢሆንም፣ በይግባኝ መታገዱ ተጠቁሟል፡፡ የፌዴራል ጠቅላይ ዓቃቤ ሕግ ነሐሴ 18 ቀን 2012 ዓ.ም. በፌዴራል የመጀመርያ ደረጃ ፍርድ ቤት አራዳ ምድብ ተረኛ ችሎት ቀርቦ በተጠርጣሪው ላይ ምርመራ ማጠናቀቁን ካስረዳ በኋላ የክስ መመሥረቻ ጊዜ በወንጀለኛ መቅጫ ሕግ ሥነ ሥርዓት አንቀጽ 109 (1) ድንጋጌ መሠረት 15 ቀናት እንዲፈቀድለት ጠይቋል፡፡ ዓቃቤ ሕግ ጥያቄውን ያቀረበው ከአቶ ደጀኔ ጋር አብረው በታሰሩት የኦኤምኤን ጋዜጠኛ ጐዬ ዋሪዬና ሌሎች ሁለት ተጠርጣሪዎችም ላይ ነው፡፡ የተጠርጣሪዎቹ ጠበቆች የዓቃቤ ሕግን ጥያቄ ተቃውመዋል፡፡ መርማሪ ፖሊስ ምርመራውን አጠናቆ መዝገቡን ለዓቃቤ ሕግ ማስረከቡን ስለገለጸና ዓቃቤ ሕግም መቀበሉን አረጋግጦ ክስ መመሥረቻ ጊዜ እየጠየቀ ቢሆንም፣ ጥያቄው ግን የሕጉን ዓላማ ያላሟላ መሆኑን በመጠቆም ተቃውመው የተጠርጣሪዎቹ የዋስትና መብት እንዲከበር ጠይቀዋል፡፡ አንድ ተጠርጣሪ ምርመራው ከተጠናቀቀም በኋላም ሆነ በምርመራ ወቅት ዋስትና ሊከለከል የሚችለው፣ የተጠረጠረጠበት የወንጀል ድርጊት ከ15 ዓመታት በላይ የሚያስቀጣ ሲሆንና ጥቃት የተፈጸመበት አካል የሞተ ወይም ለሞት የሚያሠጋው ሲሆን ብቻ ከመሆኑ አንፃር፣ ተጠርጣሪዎቹ የተጠረጠሩበት ጉዳይ ይህንን ስለማያሟላ ዋስትናቸው እንዲከበርላቸው ጠይቀዋል፡፡ ፍርድ ቤቱ የተከራካሪዎቹን ክርክር አዳምጦ ባደረገው ምርመራ ተጠርጣሪዎቹ ወንጀሉን ስለመፈጸማቸው የሚያሳይ ነገር አለማግኘቱን በመጥቀስ፣ የዓቃቤ ሕግን ጥያቄ ውድቅ በማድረግ እያንዳንዳቸው ተጠርጣሪዎች አሥር ሺሕ ብር ወይም ተመጣጣኝ ዋስትና በማቅረብ ከእስር እንዲፈቱ ትዕዛዝ ሰጥቶ ነበር፡፡ ተጠርጣሪዎቹ የተጠየቁትን ዋስትና ክፍያ ፈጽመው ማስፈቻ ለማጻፍ ወደ ፍርድ ቤት ማምራታቸውን የገለጹት የኦፌኮ የወጣት ሊግ ሊቀመንበር አቶ ደስታ ዲንቃ፣ የተሰጣቸው ምላሽ ፖሊስ በውሳኔው ላይ ይግባኝ ለማለት መዝገቡን እንደወሰደው በመሆኑ በዕለቱ ሊፈቱ እንዳልቻሉ ተናግረዋል፡፡ ጠበቃቸው አቶ ከድርም እስከ ትናንትና ነሐሴ 19 ቀን 2012 ዓ.ም. ስላልተፈቱ የተፈቀደውን ዋስትና በይግባኝ አሳግደውታል የሚል እምነት እንዳላቸው ተናግረዋል፡፡ በሌላ በኩል በተመሳሳይ መነሻ ማለትም ከድምፃዊ ሃጫሉ ሞት ጋር በተያያዘ በተጠረጠሩበት ወጣቶችን ማስተባበርና በገንዘብ መርዳት ወንጀል፣ በኦሮሚያ ክልል ቢሾፍቱ ከተማ ታስረው የሚገኙት አቶ ልደቱ አያሌው ለአራተኛ ጊዜ የዋስትና ጥያቄያቸው ታልፎ ለተጨማሪ ምርመራ ሰባት ቀናት ተፈቅዶባቸዋል፡፡ ፖሊስ በምሥራቅ ሸዋ ዞን ለቢሾፍቱ ወረዳ ፍርድ ቤት ከሳምንት በፊት ተፈቅዶለት በነበረው የሰባት ተጨማሪ ቀናት ውስጥ ያከናወናቸውን የምርመራ ሥራዎች ለችሎቱ አስረድቷል፡፡ በአቶ ልደቱ ቤት በብርበራ የተገኘውን የሽግግር መንግሥት መመሥረቻ ጽሑፍ፣ የስልክ ልውውጥና ሲዲ ለምርመራ መላኩን ገልጿል፡፡ ቀሪ የምስክሮችን ቃል ለመቀበልና ለምርመራ የላካቸውን ሰነዶችና ኤሌክትሮኒክስ ውጤት ለመሰብሰብ ተጨማሪ 14 ቀናት እንዲፈቀድለት ጠይቋል፡፡ አቶ ልደቱ በጠበቃቸው አማካይነት ባቀረቡት መከራከሪያ ሐሳብ እንዳስረዱት፣ ቀደም ባሉ ዓመታት አምስት ጊዜ ታስረው ማስረጃ ስላልተገኘባቸው ነፃ ወጥተዋል፡፡ ለፍርድ ቤት ከፍ ያለ ክብር ያላቸው መሆኑን ተናግረው እስካሁን ግን በተደጋጋሚ ጊዜ እየተሰጠው ያለው ለመርማሪ ብቻ መሆኑን በመግለጽ፣ እሳቸው የሕክምና ማስረጃ አቅርበው የዋስትና ጥያቄ ሲያቀርቡ መከልከላቸው አግባብ አለመሆኑን ተናግረዋል፡፡ ዳኞች እየተቀያየሩ እንጂ ፖሊስ አራት ጊዜም ያቀረበው ተመሳሳይ የምርመራ ውጤት መሆኑን በመጠቆም የጠየቁት ዋስትና እንዲከበርላቸው ጠይቀዋል፡፡ ፍርድ ቤቱ ዳኞች የሚቀያይረው ወቅቱ ፍርድ ቤቶች በቋሚነት የሚያስችሉበት ባለመሆኑና በተረኛ ችሎት እየተሠራ መሆኑን አስረድቶ፣ ያም ቢሆን ግን ፍርድ ቤቱ ገለልተኛና ሚዛናዊ ሆኖ ጉዳዩን እንደሚመለከት፣ በሚቀርበው ምርመራና በሚቀርበው ክርክር ልክ መዝኖ ጊዜ እንደሚሰጥ አስረድቶ፣ ቦታው የሕግ ጉዳዮችን እንጂ የፖለቲካ ጉዳይን እንደማያይ አስረድቷል፡፡ በመቀጠልም የአቶ ልደቱ የዋስትና ጥያቄን ውድቅ በማድረግ ለመርማሪ ፖሊስ ተጨማሪ ሰባት ቀናት ፈቅዶ ለነሐሴ 25 ቀን 2012 ዓ.ም. ቀጠሮ ሰጥቷል፡፡ 